Ilta-Sanomat oli paikalla tiistaina, kun eduskunta kokoontui syyskauden ensimmäistä täysistuntoa varten.

Ennen täysistunnon alkamista ISTV:n suorassa lähetyksessä sinisen tulevaisuuden eduskuntaryhmän puheenjohtaja Simon Elo haastoi vihreiden puheenjohtajaa Touko Aaltoa kertomaan kantansa Jyväskylässä tapahtuneeseen välikohtaukseen, jossa mielenosoittajat yrittivät estää poliisin tekemää pakkopalautusta vastaanottokeskuksessa.

– Herää kysymys, että kun olet aiemmin kommentoinut, että jonkinlainen kansalaistottelemattomuus kielteisen turvapaikkapäätöksen osalta on hyväksyttävää, niin mihin se raja laitetaan? Onko tämä Jyväskylän tilanne hyväksyttävää kansalaistottelemattomuutta? Elo kysyi Aallolta Eduskuntatalon avajaisissa.

Aalto korosti, että virkavallan vastustaminen ei ole hänen mielestään kannustettavaa.

– Tottakai se on ihan selvä asia, että jos viranomaistoimintaa pyritään estämään, eihän se koskaan ole hyväksyttävä tilanne, Aalto sanoi.

Aalto muistutti pääministeri Juha Sipilän (kesk) lausunnosta, jonka mukaan ei hänenkään oikeustajuunsa sovi, jos raskaana olevia naisia tai lapsia palautetaan.

– Nyt oli kyse kahdeksan kuukautta vanhasta Suomessa syntyneestä lapsesta, ja aidosta huolesta. Ymmärrän sen hädän, Aalto sanoi.

Elo totesi olevansa Aallon kanssa samaa mieltä, että poliisin toimintaa pakkopalautuksissa ei pidä estää.

Aalto sekä vihreiden presidenttiehdokas Pekka Haavisto arvostelivat viime viikolla maahanmuuttoviraston tekemiä maiden turva-arvioita.

Eduskunnan syksy käynnistyi tänään Eduskuntatalossa remontoiduissa tiloissa.